Onsdag ble det klart at Ole Gunnar Solskjær (45) er ansatt som Manchester United-manager ut sesongen, men hovedpersonen selv har ikke vist seg etter at ansettelsen ble bekreftet.

Det har også vært usikkerhet knyttet til når han vil være på plass i Manchester.

Onsdag ettermiddag landet det et privatfly på Kvernberget, flyplassen på Solskjærs hjemsted Kristiansund.

Flyet ankom først Stavanger fra Manchester, som er hjemstedet til Solskjær-agent Jim Solbakken. Deretter reiste det videre til Kristiansund.

Der landet flyet like etter klokken 17 og tok av igjen like før 17.30.

Det ble parkert på en avsidesliggende del av flyplassen, og mørket har satt inn. Derfor var det umulig å se hvem som gikk ombord.

PRIVATFLY: Det var dette flyet som fraktet Ole Gunnar Solskjær til Manchester. Foto: Kristian Hansen, TV 2.

Men etter det TV 2 erfarer var Ole Gunnar Solskjær og agent Jim Solbakken ombord i flyet, av typen Learjet 45, som satte kurs mot Manchester.

Like før kl. 19.30 onsdag landet Solskjær på flyplassen i Manchester, to timer etter avgang fra Kristiansund.

Etter å ha landet på den private delen av flyplassen i Manchester gikk ferden videre. Han sjekket han inn på Lowry hotell, der José Mourinho sjekket ut tidligere. Solskjær ble smuglet inn bakveien utenfor synshold for et stort medieoppbud utenfor.

Mourinho bodde på Lowry hotell under hele sitt opphold i Manchester.

Solskjær var på de flestes lepper onsdag. På SAS-avgangen fra København til Manchester ble de reisende oppdatert av kapteinen før avgang med: – Det er nyheter. Ole har kommet for å ta over.

Solskjær skal lede United-treningen torsdag formiddag og møter sannsynligvis mediene først fredag.

Det er ventet at Solskjær starter arbeidsdagen grytidlig torsdag med å hilse på de ansatte på treningsfeltet Carrington før han skal møte spillerne.

​Det var tidligere onsdag Manchester United bekreftet at de har valgt Ole Gunnar Solskjær til å steppe inn etter at José Mourinho ble sparket tirsdag.

Solskjær har aldri lagt skjul på at den store drømmen hans er å bli United-manager, og når muligheten bød seg var det nok umulig for 45-åringen å takke nei - selv om han bare blir United-manager frem til sommeren.

– Manchester United er i hjertet mitt og det er strålende å komme tilbake i denne rollen. Jeg ser virkelig frem til å jobbe med en talentfull spillerstall, støtteapparatet og alle i klubben, sier Solskjær i pressemeldingen fra Manchester United.

Overfor Moldes hjemmesider takker Solskjær for muligheten han nå blir gitt.

– I fotball vet man aldri hva som kan skje. Det får vi bevis for gang etter gang. Dette er en mulighet jeg måtte ta. Jeg gleder meg enormt til å få lede Manchester United fram til sommeren. Samtidig vil jeg følge nøye med hva som skjer her hjemme. Vi har bygd sten for sten og avslutningen av sesongen i år gir oss håp om nok en god sesong. Erling, Trond og Per Magne kommer til å gjøre en meget jobb mens jeg er borte. Samtidig vil jeg takke klubben, og Kjell Inge og Bjørn Rune for nok en gang å ønske meg lykke til i verdens største klubb, sier Solskjær.

Solskjær-assistent Erling Moe skal nå lede Molde frem til han returnerer etter sesongslutt i Premier League.